SANParke waarsku oor hommeltuie ná inhegtenisnemingSANParke wys die publiek daarop dat die gebruik van hommeltuie in geen nasionale park in Suid-Afrika sonder meer toegelaat word nie. Die praktyk is verbode ingevolge die nasionale wet op omgewingsbestuur (Nema) se regulasies rakende beskermde gebiede waarvolgens dit “onwettig is om laer as 2 500 voet (762 m) bo die hoogste punt van enige nasionale park te vlieg met ŉ lugvaartuig of hommeltuig sonder die toestemming van die bestuurders van die spesifieke nasionale park”. SANParke het gesê daar was onlangs ŉ voorval waar ŉ dagbesoeker in hegtenis geneem is vir die gebruik van ŉ hommeltuig in die Krugerwildtuin. “Die Suid-Afrikaanse Polisiediens en die wildtuin se beskermingsdienste het die dagbesoeker in hegtenis geneem nadat die persoon uit ŉ voertuig geklim en die hommeltuig laat vlieg het,” het William Mabasa, woordvoerder van die Krugerwildtuin, gesê. “Ons wil mense waarsku: Indien hulle gevang word dat hulle ŉ hommeltuig in ŉ nasionale park laat vlieg, sal hulle onmiddellik in hegtenis geneem word en daar op hul toerusting beslag gelê word.” Volgens Mabasa is die vlieg van ŉ hommeltuig in ŉ nasionale park nie net ŉ oortreding van die Nema-wet nie, maar geld daar ook beperkings in terme van lugverfilmingsregte en is dit dus ŉ skending van SANParke se verfilming-en-fotografiebeleid. “Om só ŉ lugtuig onwettig in parke te laat vlieg kan ŉ negatiewe uitwerking hê op die welstand van ons diere, asook die ervaring van die besoekers – dermate dat diere versteur en agtervolg word,” het Mabasa gesê. “Ons wil graag die besoekers bedank wat die onlangse voorval aangemeld het. Ons moedig ook alle wetsgehoorsame burgers aan om hierdie soort voorvalle by die noodoproepsentrum aan te meld sodat ons die mense op heter daad kan betrap.” Bel die noodoproepsentrum by 013 735 4064, 013 735 0197 of 076 801 9679.